**PROGRAM JAMSTAVA ZA KREDITE ZA PODUZETNIKE AKTIVNE U PODRUČJU KULTURE I KREATIVNIH INDUSTRIJA**

Program jamstava za kredite za poduzetnike aktivne u području kulture i kreativnih industrija namijenjen je subjektima malog gospodarstva u sektoru kulture i kreativne industrije koji su pogođeni pandemijom koronavirusa.

Na temelju navedenoga Programa Hrvatska agencija za malo gospodarstvo, inovacije i investicije će u ime i za račun Republike Hrvatske odobravati jamstva za kredite za obrtna sredstva mikro, malim i srednjim subjektima malog gospodarstva.

Ovaj Program predstavlja akt temeljem kojeg Vlada Republike Hrvatske – Ministarstvo kulture i medija (u daljnjem tekstu: MKM), putem provedbenog tijela Hrvatske agencije za malo gospodarstvo, inovacije i investicije (u daljnje tekstu: HAMAG-BICRO) može, bez potrebe za daljnjom obavijesti, dodjeljivati pojedinačne potpore korisnicima koji ispunjavaju propisane uvjete.

Instrument državne potpore uređen ovim Programom predstavlja državno jamstvo za nove kredite poduzetnika kod poslovnih banaka.

Ovaj Program, osim što predstavlja akt dodjele potpore sukladno Zakonu o državnim potporama („Narodne novine“, br. 47/14 i 69/17), ujedno je okvir i smjernica za rad stručnim službama MKM-a i djelatnicima HAMAG-BICRO-a. HAMAG-BICRO u ime i za račun Vlade Republike Hrvatske provodi predmetni Program u smislu prihvata zahtjeva prijavitelja, prikupljanja potrebne dokumentacije od podnositelja zahtjeva, obrade zahtjeva, a sve zaključno do faze odnosa komitent – banka koji proizlazi iz međusobnih prava i obveza uređenih obvezno-pravnim ugovorom o kreditu.

Nadzor nad provedbom plaćanja ili pozivima na plaćanje, izvješćivanje o istima u provedbi mjera kao i protestiranjima državnih jamstva u provedbi mjera iz ovoga Programa osigurat će Vlada Republike Hrvatske svojim i/ili odgovarajućim provedbenim aktima MKM-a.

Za vrijeme trajanja ovoga Programa MKM u suradnji s HAMAG-BICRO-om kao provedbenim tijelom, procjenjuje moguće rizike koji mogu nastati u slučaju da korisnici zajmova, za koje će biti izdana jamstva, neće biti u mogućnosti izvršavati svoje obveze te na temelju toga, a radi osiguranja plaćanja potencijalnih obveza koje mogu nastati temeljem izdanih jamstava, planira sredstva u okviru svog financijskog plana.

MKM pratit će korištenje državnih jamstava odobrenih iz ovoga Programa, izvršavati pozive po plaćanjima u slučaju protestiranja državnih jamstava, transparentno, objektivno i dosljedno voditi evidencije o izdanim jamstvima odnosno, potencijalnim obvezama te potraživanjima koja mogu nastati temeljem izdanih jamstava.

O evidencijama i drugim postupanjima iz prethodnog pasusa MKM pravodobno će izvještavati Ministarstvo financija.

Ukupan iznos proračuna planiran na temelju Programa iznosi 300.000.000,00 kuna.

U slučaju povećanja planiranog proračuna Republika Hrvatska će o navedenom obavijestiti Europsku komisiju.

U smislu ovoga Programa, pojedini pojmovi imaju sljedeće značenje:

 **državna potpora** je stvarni i potencijalni rashod ili umanjeni prihod države dodijeljen od davatelja državne potpore u bilo kojem obliku koji narušava ili prijeti narušavanjem tržišnog natjecanja stavljajući u povoljniji položaj određenog poduzetnika ili proizvodnju određene robe i/ili usluge utoliko što utječe na trgovinu između država članica Europske unije, u skladu s člankom 107. Ugovora o funkcioniranju Europske unije (u daljnjem tekstu: UFEU)

 **program državne potpore** je pravni akt na temelju kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju državne potpore, kao i pravni akt na temelju kojeg se državna potpora koja unaprijed nije vezana uz poseban projekt dodjeljuje jednom ili više korisnika državne potpore na neodređeno vrijeme i/ili u neodređenom iznosu

 **mikro, mali i srednji poduzetnik** je poduzetnik definiran u članku 2. Priloga I Uredbe Komisije (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora (SL L 187, 26.6.2014. u daljnjem tekstu: Uredba o općem skupnom izuzeću)

 **poduzetnik u poteškoćama** je poduzetnik definiran u članku 2. točki 18. Uredbe o općem skupnom izuzeću

 **potpora male vrijednosti** je potpora uređena važećom Uredbom Komisije (EU) br. 1407/2013 оd 18. prosinca 2013. o primjeni članaka 107. i 108. Ugovora o funkcioniraju Europske unije na de minimis potpore (SL L 352/1, 24.12.2013. u daljnjem tekstu: Uredba o de minimis potporama) a koja zbog svoga iznosa ne narušava ili ne prijeti narušavanjem tržišnog natjecanja i ne utječe na trgovinu između država članica Europske unije te ne predstavlja državnu potporu iz članka 107. stavka 1.

 **davatelj državne potpore** je tijelo državne uprave, jedinica lokalne i područne (regionalne) samouprave te svaka pravna osoba koja dodjeljuje državne potpore/potpore male vrijednosti

 **korisnik državne potpore** je svaka pravna i fizička osoba koja, obavljajući gospodarsku djelatnost, sudjeluje u prometu roba i usluga, a prima državnu potporu/potporu male vrijednosti, bez obzira na njezin oblik i namjenu.

1. CILJ I NAMJENA PROGRAMA

Cilj Programa je osigurati dodatnu likvidnost mikro, malim i srednjim subjektima malog gospodarstva u području kulture i kreativnih industrija uz smanjenje kamatne stope i/ili smanjenje razine potrebnih sredstava osiguranja.

Cilj Programa je financiranje prihvatljivih korisnika uz dokaz kako je koronavirus imao negativni utjecaj na njihovo poslovanje.

Prihvatljivim korisnicima se smatraju:

– samostalni umjetnici, mikro, mali i srednji poduzetnici primarno registrirani za obavljanje djelatnosti u kulturi i kreativnim industrijama (u daljnjem tekstu: poduzetnici)

– koji nisu bili u teškoćama (u smislu Uredbe o općem skupnom izuzeću) na dan 31. prosinca 2019. godine niti je na taj dan zabilježena negativna kreditna sposobnost, blokada ili uvjeti za predstečajnu nagodbu odnosno stečaj temeljem zakonski propisanih kriterija.

Program je namijenjen poduzetnicima u kulturi kojima nije osnivač tijelo javne vlasti primarno registriranima za obavljanje djelatnosti u kulturi i kreativnim industrijama što uključuje arhitekturu, audiovizualne djelatnosti (uključujući videoigre), baštinu, dizajn, izvedbene umjetnosti (kazalište, ples i glazba), knjigu i nakladništvo, medije te primijenjene i vizualne umjetnosti, odnosno poduzetnicima koji su registrirani za obavljanje nekih od sljedećih djelatnosti:

32.2 Proizvodnja glazbenih instrumenata

47.61 Trgovina na malo knjigama u specijaliziranim trgovinama

47.63 Trgovina na malo glazbenim i videozapisima u specijaliziranim prodavaonicama

58.11 Izdavanje knjiga

58.13 Izdavanje novina

58.14 Izdavanje časopisa i periodičnih publikacija

58.21 Izdavanje računalnih igara

59.11 Proizvodnja filmova, videofilmova i televizijskog programa

59.12 Djelatnosti koje slijede nakon proizvodnje filmova, video­filmova i televizijskog programa

59.13 Distribucija filmova, videofilmova i televizijskog programa

59.14 Djelatnosti prikazivanja filmova

59.20 Djelatnosti snimanja zvučnih zapisa i izdavanja glazbenih zapisa

60.1 Emitiranje radijskog programa

60.2 Emitiranje televizijskog programa

71.11 Arhitektonske djelatnosti

74.10 Specijalizirane dizajnerske djelatnosti

74.20 Fotografske djelatnosti

74.30 Prevoditeljska djelatnost i tumači

90.01 Izvođačka umjetnost

90.02 Pomoćne djelatnosti u izvođačkoj umjetnosti

90.03 Umjetničko stvaralaštvo

90.04 Rad umjetničkih objekata

91.01 Djelatnosti knjižnica i arhiva

91.02 Djelatnosti muzeja

91.03 Rad povijesnih znamenitosti i građevina te sličnih zanimljivosti za posjetitelje.

Ovaj se Program primjenjuje samo na zahtjev za kredite za gubitke, obrtni kapital, operativne troškove i troškove koji se pripisuju gore navedenim sektorima. Prelijevanje potpora na sektore koji nisu obuhvaćeni ovim Programom nije dozvoljeno i podliježe postupku povrata.

Podnositelj zahtjeva za jamstvo dužan je prilikom podnošenja zahtjeva dostaviti odgovarajuće obrazloženje i izjavu vezano uz njegove potrebe za likvidnošću, a što uključuje primjerice obrazloženje uz iznos gubitka prihoda i povezane dodatne troškove zbog, primjera radi, otkazanih događaja, ugovora, isporuka itd., troškova neopozivih ugovornih obveza, troškova osoblja (plaća), isključujući sve oblike pomoći i/ili potpora koje država odobrava za iste troškove.

Prema ovom Programu ne mogu se dodijeliti potpore poduzetnicima koji podliježu neizvršenom nalogu za povrat sredstava na temelju prethodne odluke Europske komisije kojom se potpora ocjenjuje nezakonitom i nespojivom s unutarnjim tržištem.

2. UVJETI DEFINIRANI PROGRAMOM

Potpore u obliku jamstava za kredite dodjeljuju se u skladu s odjeljkom 3.1. Privremenog okvira poduzetnicima koji su suočeni s iznenadnim manjkom likvidnosti ili čak potpunom nelikvidnosti uslijed izbijanja pandemije bolesti COVID-19.

 Temeljem ovoga Programa HAMAG-BICRO će vršiti obradu zahtjeva za nove kredite za obrtna sredstva uz državno jamstvo kao posrednik prema poslovnim bankama.

 Ukupan iznos jamstva po poduzetniku ne smije prijeći 800.000,00 Eura po kreditu, te rokom otplate kredita s uključenim počekom od najkraće jednu godinu, a najduže pet godina.

 Povoljnija premija za državna jamstva na nove kredite koja će izdavati Vlada Republike Hrvatske iznosit će 0,00 %, naknada za obradu zahtjeva za nove kredite u korist HAMAG-BICRO-a iznosit će 0,1 % glavnice kredita, državno jamstvo osigurat će se na 100 %iznosa kredita i trajat će najkraće jednu godinu, a najduže pet godina.

 Ukupan iznos novih kredita ne može biti veći od 800.000,00 Eura, a po poduzetniku a svi iznosi moraju biti bruto iznosi, tj. prije odbitka poreza ili drugih troškova.

 Ugovori o kreditima s državnim jamstvom moraju biti zaključeni do 30. lipnja 2022., a državna jamstva moraju biti izdana do 30. lipnja 2022.

 Prilikom odobrenja državnog jamstva na nove kredite, poslovne banke će HAMAG- BICRO-u nedvojbeno morati dokazati da su pogodnosti iz državnog jamstva u najvećoj mogućoj mjeri prenijele na poduzetnike, te će HAMAG-BICRO svojim mehanizmom osigurati maksimalni prijenos potpore na korisnika i zaštitnim mjerama onemogućiti neizravne potpore poslovnim bankama te time ograničiti neopravdano narušavanje tržišnog natjecanja. U tom smislu, HAMAG-BICRO će ugovornim odnosom s poslovnim bankama u provedbi ovoga Programa osigurati uvjete kredita za korisnike mjere državne potpore iz ovoga Programa po povoljnijim uvjetima (snižena kamatna stopa i/ili niži zahtjevi za instrumente osiguranja i slično).

2.a Zbrajanje potpora, čuvanje podataka i izvještavanje

Privremene mjere državne potpore obuhvaćene ovim Programom mogu se međusobno zbrajati u skladu s odredbama u posebnim odjeljcima Privremenog okvira.

 Privremene mjere državne potpore obuhvaćene ovim Programom mogu se zbrajati s potporom na temelju Uredbe o de minimis potporama ili s potporom na temelju Uredbe o općem skupnom izuzeću ako se poštuju odredbe i pravila o zbrajanju iz tih uredbi.

 Maksimalne ukupne gornje granice i iznosi kredita i jamstava utvrđeni ovim Programom, primjenjuju se i u slučajevima kada korisnici potpore temeljem ovoga Programa, koriste i mjere potpore temeljem Privremenog okvira iz drugih izvora.

 MKM će objaviti relevantne informacije o svakoj pojedinačnoj potpori odobrenoj u skladu s ovim Programom svojim internetskim stranicama u roku od 12 mjeseci od trenutka dodjele.

 MKM je dužno Europskoj komisiji dostavljati godišnja izvješća o provedbi mjere.

 MKM će Ministarstvu financija dostaviti popis mjera uvedenih na temelju programa odobrenih na temelju Privremenog okvira radi dostave toga popisa Europskoj komisiji do 30. lipnja 2022.

 MKM će osigurati vođenje detaljne evidencije o dodjeli potpora predviđenih Privremenim okvirom. Takve evidencije, koje moraju sadržavati sve informacije potrebne kako bi se utvrdilo da su ispunjeni potrebni uvjeti, moraju se čuvati 10 godina nakon dodjele potpore i na zahtjev dostaviti Europskoj komisiji.

Na njezin zahtjev MKM dostavit će Europskoj komisiji dodatne informacije o dodijeljenim potporama kako bi provjerila jesu li se poštovali uvjeti utvrđeni u odluci Europske komisije kojom je odobrila potporu.

3. ROK VAŽENJA PROGRAMA

Ovaj Program stupa na snagu danom donošenja i važi do iskorištenja sredstava, a najkasnije do 30. lipnja 2022. godine.